Author: Viera Martincová
Last saved by: Šoltysová Ľubomíra
Company: MZ SR

Vyhlásenie predkladateľa

Návrh zákona o geodézii a kartografii a o zmene a doplnení niektorých zákonov sa  predkladá na rokovanie s rozporom s 

1. Komorou geodetov a kartografov a Asociáciou zamestnávateľských zväzov a združení Slovenskej republiky v časti:

˗	vytvorenia osobitnej právnej úpravy pre geodetické a kartografické činnosti v návrhu zákona o katastri nehnuteľností a o zmene a doplnení niektorých zákonov pre oblasť katastra nehnuteľností a v návrhu zákona o geodézii a kartografii a o zmene a doplnení niektorých zákonov pre oblasť inžinierskej geodézie, a na to nadväzujúce zavedenie dobrovoľného členstva pre geodetov a kartografov, ktorí autorizačne overujú výsledky geodetických a kartografických činností na úseku katastra nehnuteľností, v Komore geodetov a kartografov.

	Kataster nehnuteľností predstavuje celý súbor právnych a technických problematík, ktoré sú navzájom previazané, a preto je vhodné upraviť ich komplexne v jednom právnom predpise. Jednotná právna úprava geodetických a kartografických činností na úseku katastra nehnuteľností predstavuje ucelený právny predpis, ktorý rieši problematiku zápisu nehnuteľností a práv k nehnuteľnostiam do katastra nehnuteľností nielen z právneho hľadiska, ako je tomu podľa stavu de lege lata, ale kladie zvýšený dôraz aj na technickú časť katastra nehnuteľností. Predkladateľ poukazuje na skutočnosť, že v prípade navrhovanej právnej úpravy nejde o osobitnú právnu úpravu, ktorá by rozdeľovala geodetické a kartografické činnosti na úsek katastra a na úsek geodézie a kartografie. Geodetické a kartografické činnosti, ktorých výsledky sa preberajú do informačného systému katastra nehnuteľností sú predmetom úpravy katastrálneho zákona už od roku 1927, kedy bol prijatý zákon o pozemkovom katastri a jeho vedení s výnimkou realizovania projektov pozemkových úprav podľa zákona č. 330/1991 Zb. o pozemkových úpravách a zostavovania registrov obnovenej evidencie pozemkov podľa zákona č. 180/1995 Z. z. Jediným presunom je nezmenená úprava preskúšania osobitnej odbornej spôsobilosti geodetov, oprávnených autorizačne a úradne overovať výsledky geodetických a kartografických činností, predkladateľom do katastrálneho zákona, ktorému táto agenda vecne prináleží a toto preskúšavanie osobitnej odbornej spôsobilosti fakticky vykonáva od roku 1970.   

	Zavedenie dobrovoľného členstva v Komore geodetov a kartografov prispeje k zlepšeniu podnikateľského prostredia, čo je v konečnom dôsledku v súlade s uzneseniami vlády Slovenskej republiky. Dobrovoľné členstvo zároveň zvýši tlak na Komoru geodetov a kartografov, aby zatraktívnila členstvo v nej. Predkladateľ má súčasne snahu vyhnúť sa porušeniu článku 15 ods. 3 smernice  Európskeho parlamentu a Rady č. 2006/123/ES o službách na vnútornom trhu. Predkladateľ poukazuje na skutočnosť, že navrhovaná právna úprava korešponduje s právnou úpravou v kompetencii Ministerstva pôdohospodárstva a rozvoja vidieka SR, týkajúca sa Komory pozemkových úprav, v ktorej je členstvo geodetov dobrovoľné.

2. Asociáciou zamestnávateľských zväzov a združení Slovenskej republiky v častiach:

˗	definície základných pojmov,
˗	geodetické referenčné systémy,
˗	štátny dozor nad výkonom inžinierskej geodézie,
˗	odovzdanie kartografického diela do Ústredného archívu geodézie a kartografie,
˗	bezplatné poskytovanie údajov,
˗	výška pokuty za niektoré delikty na úseku geodézie a kartografie.

Pokiaľ ide o definície základných pojmov, predkladateľ uvádza, že v rámci rozporových konaní s povinne pripomienkujúcimi subjektmi, t. j. s ministerstvami bola dosiahnutá zhoda ohľadom definovania základných pojmov. Zároveň predkladateľ zdôrazňuje, že zákon nemôže uvádzať podrobnú definíciu všetkých odborných pojmov z odboru geodézie a kartografie. Zákon nemôže nahrádzať vysokoškolské skriptá a terminologický slovník. Zákon sa má obmedziť na definíciu najpoužívanejších pojmov v právnom predpise. Navrhované definície boli odsúhlasené Terminologickou komisiou pôsobiacou pri Úrade geodézie, kartografie a katastra SR, členmi ktorej sú zástupcovia akademickej obce, Komory geodetov a kartografov a odborníci z oblasti pozemkového práva pôsobiaci v súkromnej aj štátnej sfére. Vzhľadom na uvedené nebolo možné rozpor odstrániť s Asociáciou zamestnávateľských zväzov a združení Slovenskej republiky. Vzhľadom na uvedené nebolo možné rozpor odstrániť s Asociáciou zamestnávateľských zväzov a združení Slovenskej republiky. 

Pokiaľ ide o geodetické referenčné systémy, predkladateľ uvádza, že návrh zákona definuje pre určovanie polohy referenčný systém ETRS89 používaný ako európsky štandard odporúčaný smernicami INSPIRE a platnými rezolúciami organizácie EUREF. Návrh zákona preberá právnu úpravu platnú od 1. mája 2013, ktorá spája v sebe precízny spôsob merania využívajúci GPS systémy, súvisiace výpočty na dokumentovanie jednoznačnej polohy bodov a okrem iného komplexný spôsob tvorby a aktualizácie katastrálnych máp. Referenčný systém na určovanie polohy, ktorý od roku 1928 používa kataster nehnuteľností, tzv. systém Jednotnej trigonometrickej siete katastrálnej, plne v súčasnosti svojou presnosťou vyhovuje pre dokumentovanie výsledkov geodetických činností pre informačný systém katastra nehnuteľností a informačný systém geodézie a kartografie. Podobné snahy (zavedenie presnejšej realizácie referenčného systému na určovanie polohy) predkladateľ registroval v okolitých štátoch a každý z nich po dôkladnej úvahe a zvážiac predpokladaný prínos a súvisiace náklady obdobné návrhy jednoznačne zamietol.

Pokiaľ ide o štátny dozor nad výkonom inžinierskej geodézie, ide o prevzatie platnej právnej úpravy, pričom doteraz neboli predkladateľovi signalizované problémy, ktoré by si vyžadovali zmenu právnej úpravy de lege lata.

Pokiaľ ide o odovzdanie kartografického diela do Ústredného archívu geodézie a kartografie, predkladateľ uvádza, že poukázanie pripomienkujúceho subjektu na autorský zákon nie je náležité. Odovzdávanie diela určeným právnickým osobám upravuje iný právny predpis, ktorý nijako nevylučuje možnosť upraviť odovzdanie kartografického diela Ústrednému archívu geodézie a kartografie. Ústredný archív geodézie a kartografie by mal obsahovať exemplár z každého kartografického diela vydaného na území Slovenskej republiky. Vzhľadom na možnosť odovzdať kartografické dielo v elektronickej podobe, spravidla vydavateľovi kartografického diela vzniknú minimálne náklady na jeho odovzdanie.
Pokiaľ ide o bezplatné poskytovanie údajov z informačného systému základnej bázy údajov pre geografický informačný systém, predkladateľ uvádza, že subjektom, ktoré sú podľa návrhu zákona povinné používať údaje z tohto informačného systému, sa tieto údaje poskytujú bezplatne. Poskytovanie údajov z informačného systému geodézie a kartografie bezodplatne pre akékoľvek osoby na automatizované spracovanie by malo negatívny vplyv na štátny rozpočet. Poskytovanie údajov ako open data bude komplexne riešené v schválenom projekte OPIS  „eDemokracia a otvorená vláda“, ktorý pripravilo Ministerstvo financií SR a Úrad vlády SR. Cieľom projektu bude poskytovanie transparentných a otvorených dát širokej verejnosti ako aj inštitúciám verejnej správy. V rámci projektu bude vypracovaný zákon o open data, ktorý nadrezortne pokryje problematiku poskytovania údajov jednotlivými úradmi vrátane predkladateľa formou open data.

Pokiaľ ide o výšku pokuty za niektoré delikty na úseku geodézie a kartografie, predkladateľ uvádza, že ide o sankcie adekvátne závažnosti deliktov, za spáchanie ktorých je možné ich uložiť. 

3. Verejnosťou v rámci uplatnených hromadných pripomienok v častiach:

˗	problematika povinností pri výkone leteckého snímkovania,
˗	poskytovanie údajov z informačného systému geodézie a kartografie,
˗	odovzdanie kartografického diela osobitnému archívu zriadenému Ministerstvom obrany SR.

	Pokiaľ ide o problematiku povinností pri vykonávaní leteckého snímkovania, predkladateľ uvádza, že letecké snímkovanie patrí do vecnej kompetencie Ministerstva dopravy, výstavby a regionálneho rozvoja SR a Ministerstva obrany SR, pričom je zároveň upravené aj európskou legislatívou. V súčasnosti existuje rozpor v oblasti leteckého snímkovania medzi Ministerstvom dopravy, výstavby a regionálneho rozvoja SR a Ministerstvom obrany SR. Z tohto dôvodu predkladateľ nemôže akceptovať pripomienku verejnosti.

	Pokiaľ ide o bezplatné poskytovanie údajov z informačného systému základnej bázy údajov pre geografický informačný systém, predkladateľ uvádza, že subjektom, ktoré sú podľa návrhu zákona povinné používať údaje z tohto informačného systému, sa tieto údaje poskytujú bezplatne. Poskytovanie údajov z informačného systému geodézie a kartografie pre akékoľvek osoby automatizovaným spracovaním týchto údajov by malo negatívny vplyv na štátny rozpočet. Poskytovanie údajov ako open data bude komplexne riešené v schválenom projekte OPIS  „eDemokracia a otvorená vláda“, ktorý pripravilo Ministerstvo financií SR a Úrad vlády SR. Cieľom projektu bude poskytovanie transparentných a otvorených dát širokej verejnosti ako aj inštitúciám verejnej správy. V rámci projektu bude vypracovaný zákon o open data, ktorý nadrezortne pokryje problematiku poskytovania údajov jednotlivými úradmi, vrátane predkladateľa formou open data.

	Pokiaľ ide o odovzdanie kartografického diela osobitnému archívu zriadenému Ministerstvom obrany SR, predkladateľ uvádza, že uvedené ustanovenie bolo odsúhlasené Ministerstvom obrany SR, do pôsobnosti ktorého patrí tento osobitný archív. Uložením povinnosti odovzdávať kartografické dielo aj archívu zriadenému Ministerstvom obrany SR v rovnakej lehote zabezpečí súlad databáz oboch archívov a zároveň sa minimalizuje riziko opomenutia odoslania exempláru kartografického diela jednému z archívov. Nakoľko sa v súčasnej dobe preferuje elektronická komunikácia, uvedená povinnosť nebude mať výrazný vplyv na vydavateľa kartografického diela. Pripomienkujúci subjekt nesprávne poukazuje na § 17 ods. 6 zákona č. 305/2013 Z. z., nakoľko pri odovzdávaní kartografického diela do archívu nejde o výkon verejnej moci v zmysle tohto zákona. Z tohto dôvodu nie je možné akceptovať pripomienku verejnosti. 

	4. Ministerstvom dopravy, výstavby a regionálneho rozvoja Slovenskej republiky v časti:

˗	problematiky leteckého snímkovania.

	Ministerstvo dopravy, výstavby a regionálneho rozvoja Slovenskej republiky, ako ústredný orgán štátnej správy v civilnom letectve podľa § 8 ods. 1 písm. f) zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a § 46 ods. 1 zákona č. 143/1998 Z. z., je príslušné upraviť túto problematiku v právnych predpisoch Slovenskej republiky.

Predkladateľ akceptoval právnu úpravu navrhnutú Ministerstvom obrany Slovenskej republiky, ktorá je v rozpore s navrhovanou právnou úpravou Ministerstva dopravy, výstavby a regionálneho rozvoja Slovenskej republiky. 

Odstránenie tohto rozporu prináleží obidvom pripomienkujúcim subjektom.